|  |
| --- |
| **Rut. 1:1-22**  **“God het haar laat haal.”**  *Andries Burger, GK Pinetown, 20 September 2020 (Covid-19 vlak 2 samekoms)* |

*Sing: Lied 175:1; Ps. 107:1, 2, 3(C); Ps. 119:27(C); Lied 599:1, 3; Lied 587:1, 2; “Vrede”*

Vir die volgende paar weke wil ek die God se blye boodskap verkondig soos Hy dit gee in die boek oor Rut.

Ek hoop jy kon dit lees die afgelope week, en ek hoop jy het agtergekom watter mooi storie dit is. Dit is nie net ŉ mooi storie nie, dit word meesterlik vertel en dit is natuurlik ŉ ware verhaal.

Dit begin in tragiese omstandighede van hongersnood, en dood en bitterheid.

Maar dan ontmoet die ŉ jong, arm, vreemdeling, weduwee ŉ ouer, gevestigde man. Van die eerste ontmoeting al is daar ŉ merkbare verhouding tussen hulle en saam met haar skoonma se planne groei dit totdat die meisie hom vra om met haar te trou...

Hy is dadelik gretig, maar o wee, daar is ŉ ander man in die pad en hulle verhouding loop byna op die rotse, voor dat dit tog blom in die blydskap van hulle huwelik en ŉ babaseuntjie.

Die tragiese begin eindig in blydskap en hoop van die grootse Koning Dawid en nog later die genade van die wêreld se verlosser, Jesus Christus.

Het jy agtergekom dat dit amper soos ŉ draaiboek geskryf is met vier bedrywe?

Omtrent 60% van die boek is in dialoog geskryf – gesprekke tussen die karakters.

Die beroemde Duitse digter Goethe, het blykbaar opgemerk dat hierdie kortverhaal van Rut die skoonheid en die kuns van letterkunde so meesterlik omvat, soos wat die Mona Lisa skildery van da Vinci dit vir die skilderkuns doen.

Lees saam met my die eerste hoofstuk waarin ons die eerste twee hoofkarakters in die storie ontmoet en nogal baie van hulle en hulle konteks leer. **<< Rut 1:1-22 >>**

Wat ŉ treurige verhaal is dit nie... hongersnood, dood, bitterheid...

Die gebeure speel af omtrent so 1100 jaar voor Christus in die tyd van die “rigters” of die “leiers” soos dit in die NAV vertaal.

Dit was ŉ onstuimige tyd waar Israel van die een sonde laagtepunt na die volgende gestrompel en gestruikel het. Van tyd-tot-tyd het hulle in hopeloosheid by God uitkoms gesoek wat Hy dan bewerk het deur vir hulle ŉ leier, of ŉ rigter te stuur wat hulle red en rigting gee totdat hulle maar weer verval en afdwaal.

Dit was ŉ harde dominerende tyd waar die sterkes die swakkes uitgebuit het, en waar elkeen gedoen en gelewe het net soos wat hy wou (Rig. 21:25).

Daar was hongersnood in Israel en om vir sy gesin te kan sorg vat Elimelek sy vrou en seuns om van Bethlehem af uit Israel uit te trek en in Moab te gaan bly.

Ek het al gehoor dat iemand reken dat Elimelek en sy seuns se dood God se straf was omdat hulle nie op God vertrou het en in Bethlehem gebly het nie.

Maar daar is niks in die teks wat sê dat Elimelek nie op God vertrou het nie.

Vir die boodskap van die Rut maak dit nie regtig saak waarom hulle gegaan het nie. Maar as jy regtig soek na ŉ rede, dan het dit dalk meer te doen met die gesondheid van sy kinders.

Hulle het destyds mos name gegee het wat iets getuig oor die kind of die omstandighede, soms was dit ŉ getuienis van hulle geloof. Soos Elimelek wat “God is my Koning” beteken.

Die seuns se name Maglon en Kiljon beteken “Siek” en “Kwynend”.

Dit kon ŉ groot rol gespeel het waarom hulle Moab toe is – dat die seuns dalk erger deur wanvoeding geraak sou word as ander...

Die rede waarom hulle gegaan het, is egter nie die sentrale fokus van die teks nie en daarom moet ons dit een maak nie.

Die twee seuns is daar getroud met twee meisies van Moab, en voordat hulle kinders kon hê is beide seuns dood.

Was dít straf omdat hulle met Moabitiese meisies getrou het?

In Deut. 23:3 het God gesê dat geen Moabiet mag deel van sy volk word nie, selfs nie in die tiende geslag nie.

En baie jare later na die ballingskap lees ons in Esra 10 en Nehemia 13 hoe die Israelitiese mans geskei van hulle vroue uit ander volke, ook die Moabiete, en hulle teruggestuur het na hulle mense toe.

Maar as dit straf was – waarom dan geen straf later vir Boas nie, maar seën?

Jy sien, hier is iets anders aan die gang – ons lees nie dat Maglon en Kiljon God verlaat het en die Moabiete se afgode begin aanbid het nie.

Inteendeel – by wie het Rut en Orpa geleer van Israel se Verbondsgod, by wie het Rut geleer om die enigste ware God te vertrou sodat sy later alles vir Hom sou prysgee?

Die dood van die seuns en die rede daarvoor is nie die fokus van die teks nie en daarom moet ons ook dit nie ŉ fokus probeer maak nie.

Hier is iets anders aan die gang...

Nadat haar seuns ook dood is en daar is geen kleinkinders nie, was daar vir Naomi niks oor in Moab nie.

Toe sy boonop hoor dat God weer ŉ goeie oes in Israel gegee het, dat Bethlehem weer “huis van brood” is soos wat die naam beteken –

toe is dit vir haar tyd om terug te gaan.

Sy is gedaan, eensaam, hartseer en sy gaan stok siel alleen terug ... of so het sy gedink.

Haar skoondogters wil saam en aanvanklik is dit waarskynlik bloot lojaliteit want hulle skoonma was baie aangenaam – dit is immers wat haar naam, Naomi, beteken...

Maar Naomi weet wat dit is om na ŉ vreemde land toe te gaan – sy wil hulle nie saamneem nie. Sy is moeg vir verantwoordelikheid, sy sien geen toekoms vir hulle nie – selfs nie vir haarself nie...

Gaan terug na julle mense toe, julle is jonk, trou weer...

So diep is sy in haar seer dat sy nie besef dat sy hulle wegstuur van die ware God af terug na die Moabiete se afgode toe nie.

Gaan terug... Ek sien geen hoop in die toekoms nie – net maar ellende...

Uiteindelik gee Orpa toe en draai om, maar vir Rut is dit nie meer ŉ moontlikheid nie – sy het Naomi se God gekies. (Ons sal volgende week by haar kant van die storie stilstaan...)

En so kom Naomie en die vreemdeling, weduwee, skoondogter, Rut terug in Bethlehem.

Mense wat haar geken het kan hulle oë nie glo nie –

dalk is dit omdat hulle nie kan glo sy is terug nie, dalk is dit dat hulle nie kan glo hoe sy lyk van die hartseer en ellende nie...

Nee, nie meer Naomi nie sê sy, noem my Mara – Bittterheid.

My lewe was vol toe ek hier weg is maar die Here het my leeg laat terugkom,

Hy het teen my gedraai, Hy het ŉ ramp oor my gebring,

Hy het die lewe vir my bitter gemaak.

Dit is asof mens dit wil uitroep – Nee, Naomi, maak oop jou oë, Rut is by jou.

Rut wat die oumagrootjie gaan wees van die grote Koning Dawid,

Maar sy weet dit nie...

Hierdie verhaal is seker eers 100 jaar later opgeskryf, (ons weet nie deur wie nie, party dink dit was dalk die profeet Sameul wat vir Dawid as koning gesalf het).

Toe het die skrywer al geweet dat Rut Dawid se Oumagrootjie was – maar niks verder nie.

Ons weet soveel meer –

Nee Naomi, maak oop jou oë, Rut is by jou en uit haar nageslag sal ons Verlosser en Here Jesus Christus gebore sal word.

Die een waarop die hele mensdom van Adam en Eva af al voor wag...

Maar Naomi weet dit nie... Noem my Bitter, die Here is teen my.

Sy is natuurlik reg nè? Niks is toeval nie, dit is inderdaad die Here wat dit gedoen het.

Hy is die Almagtige en niks gebeur sonder dat Hy dit bestem nie – die Profeet Amos (3:6) vra byvoorbeeld, “Sal daar ŉ ramp oor ŉ stad kom as die Here dit nie gebring het nie?”

Hy is in beheer en dit is baie duidelik dat Naomi se voorspoed en haar begeertes nie God se hoofdoel nie.

Hy is besig om sy grootse plan van verlossing uit te voer, Hy is besig om die pad voor te berei sodat ons, en ook Naomi se Verlosser gebore sou word.

Die hongersnood, Naomi-hulle se verhuising Moab toe, die dood van Elimelek, die troue van die seuns en hulle dood, die goeie oes en Naomi se terugkeer Bethlehem toe –

dit alles was God se werk om alledaagse dinge te gebruik om vir Rut te gaan haal vir die roeping wat Hy vir haar het in sy ewige raadsplan.

Is dit nie wonderlik nie?!

As Naomi tog net iets van die vreugde van haar kleinseun Obed kon verwag, dan sou sy daardie smart en swaarkry met hoop en verwagting kon deurstaan.

Dan sou sy nie bitter Mara gewees het nie, maar steeds aangemane Naomi wat blymoedig opoffer terwyl God haar gebruik om ŉ klein deeltjie van sy grootse verlossingplan uit te voer.

Sy verlossingsplan om baie meer mense as net vir Rut uit die ellende van sonde te gaan haal en bymekaar te bring as sy kinders in sy huis.

Sy verlossingsplan wat die allergrootste opoffering van Homself geëis het.

Soos Paulus in Fil. 2 skryf dat die Seun van God sy hemelse heerlikheid prysgegee het en in ons sonde-besmette en sonde-verslaafde wêreld kom leef het.

Hy deur wie en vir wie die ganse skepping geskape is, het sy skepsels se verwerping en veragting kom verduur sonder om te kla of verbitterd te word.

Hy het Homself oorgegee om vir ons doodgemaak te word.

Die Vader het sy eie Seun se smekende gebed om die lyding af te weer geweier en Hom wat geen skuld gehad het nie, gestraf met sy verterende haat teen ons sonde – net sodat Hy ons kon kom haal.

En Hy het!

Want Hy het oorwin en opgestaan uit die dood, Hy het die nuwe lewe verwerf en God gee dit aan alkeen wat Hom aangryp in geloof.

God het vir Naomi gebruik deur al haar ellende om vir Rut te gaan haal

sodat Hy uit haar nageslag self sou kom om Homself in ellende te offer

en daardeur ŉ skare sondige mense uit elke volk en taal en nasie te red en te kom haal om sy kinders te wees, deel van sy huisgesin.

Netsoos wat Hy vir Naomie destyds gebruik het om vir Rut te gaan haal,

so gebruik Hy vandag steeds mense – vir my en vir jou ook – as sy gestuurdes om deur ons te werk en ander te gaan haal om te kan deel in sy verlossing.

Soms besef ons dit maar baie keer weet ons nie eers wanneer en vir watter deel van God se plan Hy besig is om ons te gebruik nie.

En soos wat Naomi baie swaarkry en ellende geken het tydens haar “gaan haal werk”, so is dit of sal dit vir baie van ons ook wees.

Ons begeertes en ons gemak is nie God se fokus nie, al gee Hy soveel daarvan uit genade...

Sy fokus is op sy raadsplan, op die vestiging en die uitbreiding van sy Koninkryk, op sy verheerliking.

En juis daarin in sy koninkryk en sy verheerliking sal ons ook ons allergrootste vreugde vind –

dalk nie nou al nie, maar kyk op en kyk vorentoe en sien die bruilofsmaal saam met Christus.

As Naomi net geweet het...

My liewe broer en suster,

Ek en jy weet wel!

Kyk daarom verby jou “Mara” lewe, sien verder as jou bittere swaarkry en ellende, sien Hom wat gekom het en weer sal kom.

Sien Christus se oorwinning en heerlikheid omdat Hy sy “kom haal” werk volbring het vir elkeen wat Hom in opregte geloof aangryp.

En wees dankbaar, wees bly vir die geleentheid, gryp dit aan om deel te kan wees van God se “gaan haal” span waarmee Hy mense uit alle nasies en volke en tale bymekaar maak.

Amen